Page:Ludus Coventriae (1841).djvu/74

 As sterres in hevyn byn many and fele, So xal thi seed encrese and growe; Thou xalt ovyrcome, in welthe and wele, Alle thi fomen reknyd be rowe. As sond in the se doth ebbe and flowe, Hath cheselys many unnumerabylle, So xal thi sede, thou mayst me trowe, Encres and be evyr prophytabylle.

ffor to my speche thou dedyst obeye, Thyn enmyes portes thou shalt possede; And alle men on erthe, as I the seye, Thei xal be blyssed in thi sede. Almyghty God thus the wylle mede, ffor that good wylle that thou ast done, Therfore thank God, in word and dede, Bothe thou thiself, and Ysaac thi sone.

Abraham. A! my lord God to wurchep on kne now I falle! I thank the, Lord, of thi mercy! Now, my swete childe, to God thou kalle, And thank we that Lord now hertyly.

Isaac. With lowly hert to God I crye,— I am his servvant bothe day and nyght! I thank the, Lord, in hevyn so hyȝe, With hert, with thought, with mayn, with myght!

Abraham. Gramercy, Lord, and kyng of grace! Gramercy, Lord over lordys alle! Now my joye returnyth his trace, I thank the, Lorde, in hevyn thin halle.

Isaac. Ovyr alle kynges crownyd kyng, I the kalle! At thi byddyng to dye with knyff, I was fful buxum evyn as thi thralle;— Lord, now I thank the, thou grauntyst me lyff.